Najib pandang berat isu wakil BN lompat
Malaysiakini.com
Apr 25, 2008

Datuk Seri Najib Tun Razak berkata Barisan Nasional (BN) memandang berat dakwaan kononnya sekurang-kurangnya 30 ahli parlimen BN akan menyertai pembangkang bagi membolehkan Pakatan Rakyat membentuk kerajaan.
    
najib tun razak 01"Kita tidak boleh mengetepikan saja laporan ini. Memanglah ada elemen mainan politik (dalam dakwaan ini) tetapi kita tak boleh pandang ringan," kata timbalan perdana menteri kepada pemberita di pejabatnya di Putrajaya hari ini.

Beliau diminta mengulas kenyataan ketua umum PKR Datuk Seri Anwar Ibrahim bahawa sekurang-kurangnya 30 ahli parlimen BN akan menyertai Pakatan untuk membolehkannya membentuk kerajaan kerajaan selewat-lewatnya 16 September.

Gabungan pembangkang kini mempunyai 82 wakil dalam Dewan Rakyat berbanding 140 daripada BN. Pakatan Rakyat memerlukan 30 lagi kerusi untuk mencapai majoriti dua pertiga.

Ketika ditanya sama ada BN akan berbuat sesuatu untuk memastikan semua ahli parlimennya tidak menyertai pembangkang, Najib berkata:
"Kita akan lakukan sesuatu tetapi saya tidak akan beritahu anda.
     
"Kita dengar ura-ura (lompat parti) ini tetapi tidak ada siapapun yang datang untuk mengucapkan selamat tinggal kepada BN.
     
"Namun, kita tetap pandang berat dan tidak boleh ketepikannya walaupun ada unsur mainan politik."

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news//81922